Predkladacia správa

Návrh nariadenia vlády Slovenskej republiky o pamiatkovej rezervácii Banská Bystrica a pamiatkovej rezervácii Kremnica bol vypracovaný ako iniciatívny materiál Ministerstva kultúry SR v súvislosti so zabezpečovaním zlepšenia stavu ochrany týchto pamiatkových území z hľadiska ochrany pamiatkového fondu Slovenskej republiky. 

Predložený materiál je pokračovaním iniciatívy na spresnenie vymedzenia území rezervácií, ktorých územia boli upravené Nariadením vlády Slovenskej republiky číslo 280 z 9. augusta 2000 o pamiatkovej rezervácii Banská Štiavnica a Nariadením vlády Slovenskej republiky č. 596 z 13. decembra 2001 o pamiatkových rezerváciách Bardejov, Bratislava, Kežmarok, Levoča, Prešov, Spišská Kapitula a Spišská Sobota. Návrh nariadenia vlády Slovenskej republiky v časti o pamiatkovej rezervácii Kremnica nadväzuje na súčasne predkladaný návrh na zrušenie uznesenia vlády SR č. 239     z 23. mája 1990 k návrhu na rozšírenie hraníc mestskej pamiatkovej rezervácie Kremnica, ktorým sa schválilo rozšírenie hraníc pamiatkovej rezervácie Kremnica v rozpore s platným právnym predpisom.

 Na základe analýz súčasného stavu je zrejmé, že ťažiskovým riešením na zamedzenie ďalších nepriaznivých vplyvov v historickom prostredí uvedených pamiatkových rezervácií je vymedzenie ich území, čím sa dosiahnu podmienky, ktoré dlhodobo zaručia zachovanie pamiatkovo chráneného fondu a jeho prostredia, zabezpečia ochranu, optimálne využitie a prezentáciu urbanistických a architektonických hodnôt týchto pamiatkových rezervácií. 
	
Návrh vyplynul z požiadaviek orgánov miestnej štátnej správy, územnej samosprávy a Pamiatkového úradu Slovenskej republiky, ktoré v rámci svojej pôsobnosti riešia problémy regulácie rozvoja predmetných pamiatkových rezervácií.

Upravovaná problematika sa nedotýka vzťahov hospodárskeho a sociálneho partnerstva a nebola prerokovaná Radou hospodárskej a sociálnej dohody, pretože nepatrí medzi vymedzené oblasti jej pôsobnosti.  

	Materiál bol predložený na medzirezortné pripomienkové konanie 23 subjektom, z ktorých zaslalo pripomienky do stanoveného termínu 17 subjektov, 11 subjektov nemalo pripomienky, 6 nie zásadných pripomienok technického charakteru bolo akceptovaných, jedno odporúčanie, ktoré nemalo zásadný charakter, nebolo akceptované. 

“Vyhlásenie predkladateľa

	Návrh nariadenia vlády na základe výsledkov medzirezortného pripomienkového konania sa predkladá na rokovanie vlády bez rozporov.”